ДУНЕЙМ ЩЫХЪЫБАРХЭР
Егъэджэныгъэ IэнатIэм мылъку нэхъыбэ хухэхыпхъэщ
УФ-м и Къэзыбж палатэм и унафэщI Кудрин Алексей ди къэралым и экономикэм зиужьыным хэкIыпIэ хуэхъунухэм ящыщу къелъытэ егъэджэныгъэм мылъку нэхъыбэ хухэхыныр. Абы арэзы удэхъунри къезэгъыу къыщIэкIынущ. Пэжщ, абы кърикIуэхэр занщIэу, зы илъэс-илъэситIым наIуэ къэхъунукъым, ауэ щIэныгъэфI зыгъуэта цIыхухэм IэнатIэ ягъуэту хуежьэмэ, къэралыр щытыкIэ гугъум къикIыфынущ.
«Дэ хэпщIыкIыу хэдгъэхъуэн хуейщ цIыхухэм щIэныгъэ егъэгъуэтын IэнатIэм хухэтх мылъкур, - жиIащ Кудриным. - Абы ди къэралым тригъэкIуадэр и ВВП-м и проценти 3,6-рэ къудейщ. Зи Iуэху дэкI, цIыхухэр зэIузэпэщу щыпсэу къэралхэу, псалъэм папщIэ, Швецием, Германием а IэнатIэм трагъэкIуадэ я хэхъуэхэм я проценти 5-м къыщыщIэдзауэ проценти 7-м нэс. Инвестицэхэр цIыхум хэплъхьэныр иджыпсту икъукIэ нэхъ фейдэщ».
Къэзыбж палатэм и унафэщIым апхуэдэу къыхигъэщащ IэнатIэ Iутхэм я бжыгъэр Урысейм нэхъ мащIэ зэрыщыхъур, ягъэлэжьэн щамыгъуэт щIыпIэхэр зэрыкуэдыр, IэщIагъэлI хэхахэр зэрахуримыкъур.
«Абы къыхэкIыу, цIыхур пенсэм щагъакIуэ ныбжьыр дымыгъэIэпхъуэмэ, мылэжьэжыну тIысыжхэм нэхъапэм яIа хэхъуэм и процент 30 къудеи еттыфынукъым. Аращ и щхьэусыгъуэр къэралым абы и лъэныкъуэкIэ щрагъэкIуэкI зэхъуэкIыныгъэхэм. Абыхэм я лъабжьэр щыIэ мылъкум и нэхъыбапIэр мылэжьэжыфхэм, зи ныбжь хэкIуэтахэм ятегуэшэнырщ», - къыхигъэщащ Кудриным.
Нэхъыбэ дыдэ къызыхэхъуэ спортсменхэр
ЦIыхум сыт щыгъуи фIэгъэщIэгъуэнщ бжыгъэхэр зэпэлъытыныр: хэт сыт хуэдиз мылъку иIэми, уасэхэр сыт хуэдизкIэ дэкIуея-къехами, н.къ. НэгъуэщIым и мылъкур убжыныр къемыкIуу жаIэми, абы цIыхур зэи еувэлIэфыну къыщIэкIынкъым, сыту жыпIэмэ езым и псэукIэр, и хэхъуэр адрейм иримыгъэпщэныр хузэфIэкIынукъым. Армырауи хъуну - зыбужьын щхьэкIэ зыгуэрым удэплъеин хуейкъэ?!
ЦIыхухэр есэжа хуэдэу щытщ спортсменхэм улахуэшхуэ къызэрахьым, ауэ абыхэм ехьэлIа хъыбархэм ар япэу къыхаубыдыкIхэм ящыщщ. Иджыблагъэ хэIущIыIу хъуащ 2019 гъэм нэхъыбэ дыдэ къэзылэжьа спортсменхэм я цIэ-унэцIэхэр. Псом япэ итыр футболист цIэрыIуэ, Испанием и «Барселона»-мрэ Аргентинэм и командэ къыхэхамрэ я гъуащхьауэ Месси Лионельщ. «Форбс» журналым зэрыжиIэмкIэ, илъэсым къриубыдэу абы къыхэхъуащ доллар мелуани 127-рэ. ЕтIуанэ увыпIэм щытри футболистщ, Италием и «Ювентус» командэмрэ Португалием и командэ къыхэхамрэ я гъуащхьауэ Роналду Криштианущ. Абы и хэхъуэр доллар мелуани 109-рэ мэхъу. Ещанэ увыпIэм щытри а спорт лIэужьыгъуэрщ цIэрыIуэ зыщIар - Франджым и «Пари Сен-Жермен»-мрэ Бразилием и командэ къыхэхамрэ я гъуащхьауэ Жуниор Неймарщ - доллар мелуани 105-м нэблагъэ къилэжьащ.
Мексикэм щыщ боксёр Альварес Сауль еплIанэ увыпIэм щытщ - абы доллар мелуан 94-рэ къратащ. Етхуанэ увыпIэм щытщ Швейцарием щыщ теннисист Федерер Роджер - абы и хэхъуэр доллар мелуан 93,4-рэ хъууэ къабжащ.
Нобэ
♦Гидрографием и дунейпсо махуэщ
♦Йогэм и дунейпсо махуэщ
♦Скейтбордингым и дунейпсо махуэщ
♦ГумащIагъэм и дунейпсо махуэщ
♦Сурэт зытехыжыным и дунейпсо махуэщ
♦УФ-м Къэрал кIуэцI IуэхухэмкIэ и министерствэм и кинолог IуэхущIапIэхэм я махуэщ
♦Франджым щагъэлъапIэ макъамэм и махуэр
♦Канадэм и щIыдэлъху лъэпкъхэм я махуэщ
♦Гъатхэ губгъуэ лэжьыгъэхэр зэраухам и щIыхькIэ илъэс къэс къызэрагъэпэщ, сабантуй зыфIаща махуэшхуэр Тэтэрстаным щагъэлъапIэ
♦1547 гъэм Москва мафIэсышхуэ дыдэ къыщыхъуащ. Абы цIыху 2500-м щIигъу хэкIуэдат.
♦1907 гъэм США-м къыщызэрагъэпэщащ «Юнайтед Пресс Интернэшнл» хъыбарегъащIэ агентствэр.
♦1915 гъэм Кунцевэ къуажэ цIыкIум (иджы Москва хохьэ) Малевич Казимир щитхащ дуней псом щафIэтелъыджэ хъуа и «ЗэпэплIимэ фIыцIэ» сурэтыр.
♦1925 гъэм Москва и уэрамхэм япэ таксихэр къыдыхьащ. Ахэр 16 хъурт, Франджым щащIа «Рено» автомобиль лIэужьыгъуэм щыщт.
♦1948 гъэм ФРГ-м къыщагъэсэбэпу хуежьащ валютэщIэр - нэмыцэ маркэр.
♦1956 гъэм СССР-м IэщэкIэ ЗэщIэузэда и Къарухэм хагъэхьащ ядернэ Iэщэ зэрылъ япэ совет ракетэр - Р-5М-р.
♦1970 гъэм Мексикэм и къалащхьэ Мехикэ дэт «Ацтека» стадионым щызэхэтащ футболымкIэ IХ дунейпсо чемпионатым и кIэух зэIущIэр. Абы чемпион щыхъуащ Бразилием и командэ къыхэхар, Италием и футболистхэм 4:1-уэ ятекIуэри.
♦1910 гъэм къалъхуащ совет усакIуэ, журналист, жылагъуэ лэжьакIуэ, Лениным, Сталиным я цIэхэр зезыхьэу щыта саугъэтхэр, СССР-м и Къэрал саугъэтыр зрата, «Новый мир» журналым и редактор нэхъыщхьэу илъэс куэдкIэ лэжьа Твардовский Александр.
♦1941 гъэм къалъхуащ театрымрэ киномрэ я актёр, РСФСР-м и цIыхубэ артист Золотухин Валерий.
♦1953 гъэм къалъхуащ Пакистаным и премьер-министру щыта Бхуттэ Беназир.
♦1956 гъэм къалъхуащ экономикэ щIэныгъэхэм я доктор, АКъУ-м и профессор, РАЕН-м и член-корреспондент Къуий Iэмырбий.
♦1956 гъэм къалъхуащ усакIуэ, публицист, «Iуащхьэмахуэ» журналым и редактор нэхъыщхьэ Мыкъуэжь Анатолий.
♦1958 гъэм къалъхуащ урысей политик, къэрал лэжьакIуэ, 2010 гъэм къыщыщIэдзауэ Москва къалэм и Iэтащхьэ Собянин Сергей.
♦1962 гъэм къалъхуащ уэрэджыIакIуэ цIэрыIуэу, «Кино» рок-гупым и унафэщIу щыта, фильм зыбжанэм щыджэгуа Цой Виктор.
♦1967 гъэм къалъхуащ журналист, «Московский комсомолец» газетым щылэжьа Холодов Дмитрий.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 25 - 27-рэ, жэщым градус 19 - 20 щыхъунущ.
Лъэпкъ Iущыгъэ:
Уи хьэщIэри гъафIэ, къуэшри фIыуэ лъагъу.
Зыгъэхьэзырар ЖЬЭКIЭМЫХЪУ Маринэщ.
